﻿HORA  ROMÂNEASCĂ 
  
Hai să dăm dorul, cu dor, 
Din trecut, din viitor - 
Nenăscut, tânăr, bătrân - 
Ce-i cu suflet de român – 
  
Tu mi-eşti dorul, eu ţi-s dorul, 
Tu mi-eşti apa, eu, ulciorul, 
Tu mi-eşti gură,  eu, fântână, 
Tu mi-eşti ploaie, eu, ţărână – 
  
Dor cu dor, în fiecare, 
Dorul naşte, dorul moare, 
Şi în Rai de Românie, 
Dorul  creşte, şi învie – 
  
Tu mi-eşti turmă, eu ţi-s stână, 
Tu mi-eşti codru, eu, lumină, 
Tu mi-eşti stele, eu, pământ, 
Tu mi-eşti cântec, eu, cuvânt - 
  
Tu mi-eşti flori, şi eu, albină, 
Tu mi-eşti casă, eu, stupină, 
Tu mi-eşti vatră de la Râm, 
Eu ţi-s floare de salcâm – 
  
Eu ţi-s tei, şi tu mi-eşti frate, 
Eu, stejar, tu, libertate, 
Eu ţi-s limbă, tu mi-eşti grai, 
Şi-amândoi ne suntem Rai - 
  
Hai să dăm, că nu-s hotare, 
Peste cer, inima mare, 
Dor cu dor, doar vom alege 
Pe Iisus Hristos, ca Rege! 
  
Să îi spunem, cu dreptate, 
Eu ţi-s tei, şi Tu, mi-eşti frate, 
Eu Ţi-s limbă, Tu mi-eşti grai, 
Şi-amândoi, ne suntem Rai! 
  
Tu mi-eşti flori, şi eu, albină, 
Tu mi-eşti casă, eu, stupină, 
Tu mi-eşti vatră de la Râm, 
Eu Ţi-s floare de salcâm – 
  
Eu Ţi-s  turmă, Tu, păstor , 
Tu mi-eşti inimă, eu, dor, 
Tu mi-eşti ţară, eu, frăţie, 
Dor de Rai de Românie ! 
  
Tu mi-eşti lacrimă de sfinţi, 
Eu, iubire de părinţi, 
Tu mi-eşti suflet, eu ţi-s grai, 
Amândoi – un singur Rai!  

